McLarens øverste chef Ron Dennis har i denne uge været på hemmelig mission, der skal sikre Kevin Magnussen en plads i teamet i 2015 og samtidig skaffe nye danske sponsormillioner til McLaren fremover.

Faktisk er Ron Dennis så opsat på at udvide sine danske forbindelser, at han for få dage siden var i Danmark for at tale forretninger og Kevin Magnussen med mindst en dansk milliardær.

Det afslører den mangeårige og ansete Formel 1-reporter Joe Saward over for BT.

Ifølge ham var det et hemmeligt møde mellem Ron Dennis og Kevin Magnussens tidligere storsponsor, Bestsellers ejer Anders Holch Povlsen, i onsdags på dansk jord.

- Ron Dennis var i Danmark onsdag, hvor han spiste middag med Anders Holch Povlsen fra Bestseller. Jeg ved ikke hvor, men det har formentlig handlet om et sponsorat af Kevin Magnussen, siger Joe Saward som dagligt skriver om Formel 1 på sin blog JoeblogsF1 til BT.

Ron Dennis kom ved Abu Dhabis Grand Prix seneste weekend med en direkte opfordring til danske virksomheder om investere i Kevin Magnussen, og derved være med til at sikre ham et langt liv som Formel 1-kører.

Men Ron Dennis’ jagt på danske forretningsforbindelser skal også ses i lyset af, at han ifølge flere medier er i færd med at hente kapital, så han kan opnå endnu større magt over Formel 1-teamets moderkoncern, McLaren Group.

Her ejer Ron Dennis lige nu på omkring 25 % af aktierne, men han har ifølge Joe Saward som mål at få kontrol over 62 % af koncernens aktiemajoritet.

Lykkes det Ron Dennis at få Bestseller og Anders Holch Povlsen til at skyde millioner i McLaren, skal det ikke forstås sådan, at han ’køber’ en plads til Kevin Magnussen i 2015. Men det vil gøre det nemmere for Ron Dennis at overbevise McLarens bestyrelse og øvrige investorer om, at Kevin Magnussen også vil være en god kommerciel forretning for teamet.

- Jeg tror, at de forsøger at skaffe penge nok til at være sikre på, at Kevin Magnussen får sædet næste år. Det er ikke, fordi de skal have penge for at beholde ham. Men det vil være mere belejligt for alle, hvis det bliver på den måde, siger Joe Saward.

Han mener, at Kevin Magnussens fremtid i teamet står og falder med investorerne og bestyrelsen hos McLaren. For i selve racer-afdelingen foretrækker de at fortsætte med Kevin Magnussen i stedet for Jenson Button, når Fernando Alonso efter alt at dømme kommer til efter vinterpausen.

- Hvis det udelukkende var folk i teamet, der tog beslutningen, så beholder McLaren Kevin Magnussen. Men det er også op til McLarens bestyrelse, og der er et politisk spil i gang. Men temaet vil beholde Kevin Magnussen, siger Joe Saward og fortsætter:

- Årsagen til det er, at Kevin Magnussen er fremtiden, og Jenson Button tilhører fortiden. Jenson Button er en rigtig fin fyr og en god kører, men hvis du vil bygge noget op i fremtiden, så vælger du Kevin Magnussen frem for Jenson Button.

Der har i flere år været stærke bånd mellem Kevin Magnussens bagland og Bestsellers Anders Holch Povlsen, der mange gange i denne sæson har været gæst i McLarens garage Formel 1-løb.

Derfor skulle man tro, at et møde i Danmark mellem Ron Dennis og Anders Holch Povlsen også inkluderede Kevin Magnussens folk. Men Kevin Magnussens manager Dorte Riis Madsen afviser at kommentere på, om Ron Dennis og Anders Holch Povlsen mødtes i Danmark i onsdags.

- Nej, det kan jeg ikke bekræfte, skriver hun til BT i en sms.

Heller ikke hos Bestseller vil man bekræfte, at der har været forhandlinger i denne uge.

McLaren vil offentliggøre deres valg af kørere til næste år efter 1. december.